钦定古今图书集成/理学汇编/文学典/第161卷 > 《徐师曾文体明辩》 > 《题朱文公手帖》前人
## 钦定古今图书集成/理学汇编/文学典/第161卷 > 《徐师曾文体明辩》 > 《题朱文公手帖》前人

太师徽国朱文公帖一纸，韵度润逸，比他日所书，人
以为尤可玩。濂虽不敏，则非特玩其字画而已也，盖
有所感也。帖中云“恭叔尚未至，只文叔到已两日矣。”
见约诚之在此相聚也。文叔名友文，恭叔名友恭，姓
潘氏，二人实为兄弟。恭叔通《礼》学，文公之修《三礼》，以
《仪礼》与《礼记》相参通为一书，其不合者分为五类，《周
官》则别为一书，恭叔实与讨论之列。文叔尤善问辨，
文公与论《大学》致知格物之义，虽反复数四而弗措。
诚之游澹轩也，澹轩蚤从张宣公游，晚复事文公，文
公遇之如黄直卿，则三人者皆其高第弟子。计其一
时师友相从之盛，聚精会神，德义充洽，如在泗沂之
上。自今道隐民散，时观之不翅应龙游乎元关，欲一
见之而不可得，徒以贻有识者之感慨，不亦悲夫！此
帖无岁月，不知何年所发，其或学禁未兴，讲道于竹
林精舍时邪。